วอนลดความเข้มระบบ Test &amp; Go ลดความยุ่งยากให้นักท่องเที่ยว คงมาตรการด้านสาธารณสุขอย่างเคร่งครัด
นายสุพันธุ์ มงคลสุธี ประธานอุตสาหกรรมแห่งประเทศไทย (ส.อ.ท.) กล่างถึงนโยบายกระตุ้นเศรษฐกิจและโครงการเยียวยาของรัฐบาล ว่า โครงการกระตุ้นเศรษฐกิจและโครงการเยียวยาของรัฐบาลเป็นเรื่องที่ดี ทั้งโครงการคนละครึ่ง โครงการช้อปดีมีคืน และโครงการเราเที่ยวด้วยกัน แต่เป็นเพียงการกระตุ้นระยะสั้นเท่านั้น ประชาชนไม่ได้มีรายได้เพิ่มขึ้น ค่าใช้จ่ายในชีวิตประจำวันแพงขึ้น สิ่งสำคัญขณะนี้คือ ทำอย่างไรให้เศรษฐกิจดีขึ้น ทั้งเรื่องการลงทุนและการเปิดประเทศให้นักท่องเที่ยวเข้ามาท่องเที่ยวในประเทศไทย เพราะเม็ดเงินหลักๆ ของประเทศมาจากการท่องเที่ยวถึง 10% เป็นที่ทราบกันดีว่า ในเดือนกุมภาพันธ์นี้ โครงการ Test &amp; Go ได้ถูกนำกลับมาใช้อีกครั้ง นับเป็นเรื่องที่ดีมาก แต่ควรกลับไปใช้ระบบเดิมจะดีกว่า เพราะการที่นักท่องเที่ยวต้องกลับมาตรวจโควิด-19 อีกครั้ง หลังเข้าประเทศครบ 5 วัน มองว่าเป็นเรื่องยุ่งยากสำหรับนักท่องเที่ยวและอาจส่งผลให้เขาไม่อยากมาเที่ยวเมืองไทยได้ ถ้าเป็นไปได้อยากให้ประเทศไทยกลับมาเปิดประเทศให้เป็นปกติในทุกรูปแบบ ในทุกกิจกรรม แต่ยังคงอยู่ภายใต้มาตรการด้านสาธารณสุขอย่างเคร่งครัด ก็น่าจะช่วยให้เศรษฐกิจของประเทศฟื้นกลับมาดีขึ้นได้